
UPUTA ZA PRIJAVITELJE

NA JAVNI POZIV ZA PRIJAVU PROJEKATA PROMOCIJE TURIZMA 
ZA SUFINANCIRANJE IZ PRORAČUNA 

I. CILJEVI I PRIORITETI PRORAČUNSKOG PROGRAMA
Svrha programa je povećati kvalitetu i sadržaje javne turističke infrastrukture, jačati identitet Županije kao turističke destinacije, ali i svih njezinih subdestinacija; valorizacija i promocija Primorsko-goranske županije kao atraktivne turističke destinacije, trajna zaštita prostora i razvoj turizma na temeljima održivog razvoja i visokih ekoloških standarda; razvoj selektivnih oblika turizma, povećanje konkurentnosti turističke ponude Županije te osiguravanje ravnomjernijeg turističkog razvoja na području Primorsko-goranske županije.
U okviru programa posebna pozornost posvećuje se razvoju i promociji autentičnih turističkih proizvoda koji doprinose prepoznatljivosti Primorsko-goranske županije na domaćem i međunarodnom tržištu, s naglaskom na valorizaciju prirodne, kulturne i gastronomske baštine te povezivanje lokalnih proizvođača, ugostitelja, turističkog sektora i lokalne zajednice.
Budući da Primorsko-goranska županija nosi prestižnu titulu „Kvarner - Europska regija gastronomije 2026.“, kroz ovaj Javni poziv posebno se potiču turističke manifestacije koje uključuju autohtonu gastronomsku i enološku baštinu, lokalne proizvođače hrane i pića, tradicionalne proizvode i namirnice, edukativne i promotivne gastronomske sadržaje te druge aktivnosti koje doprinose jačanju identiteta i međunarodnoj prepoznatljivosti Kvarnera kao istaknute gastronomske destinacije.
Unutar programa „Razvoj turizma“ provodi se programska aktivnost promocije turizma na području Primorsko-goranske županije. U cilju stvaranja kvalitetnije turističke ponude na području Županije sufinanciraju se turističke manifestacije od značaja za Primorsko-goransku županiju, a koje doprinose ostvarivanju razvojnih ciljeva definiranih u:
· Planu razvoja Primorsko-goranske županije za razdoblje 2022. – 2027. godine
· Planu razvoja turizma Primorsko-goranske županije do 2030. godine
· strateškim aktivnostima i promotivnim ciljevima vezanim uz titulu „Kvarner - Europska regija gastronomije 2026.“

II. PRIHVATLJIVI PRIJAVITELJI 
Jedinice lokalne samouprave na području Primorsko-goranske županije.
Svaki prijavitelj može prijaviti samo jedan projekt.

III. SADRŽAJ PRIJAVE
Prijava mora sadržavati:
1.	Ispunjena elektronička prijavnica (u daljnjem tekstu: e-prijavnica);
2.	Potvrdu mjesno nadležne Porezne uprave o nepostojanju duga prijavitelja prema državi, ne starija od 30 dana od dana objave javnog poziva;
3.	Izjavu o Porezu na dodanu vrijednost;
4. Izjavu o osiguranim vlastitim sredstvima za programske aktivnosti u promociji turizma za sufinanciranje iz Proračuna Primorsko-goranske županije za 2026. godinu;
5. Izjavu gradonačelnika/općinskog načelnika da programska aktivnost nije sufinancirana od strane drugih upravnih tijela Primorsko-goranske županije u 2026. godini.
6. Izjava o točnosti unesenih podataka i učitanih dokumenata u sustav SOM Natječaji.


IV.  NAČIN PODNOŠENJA PRIJAVE
Obrazac prijave podnosi se isključivo elektroničkim putem na odgovarajućim e-obrascima i korištenjem elektroničkog sustava SOM Natječaji (https://som-natjecaj.eu/.) Način prijave i registracije u elektronički sustav SOM Natječaj nalazi se u pdf. dokumentu „Upute za korisnike aplikacije-PGŽ-SOM NATJEČAJ“. 

Postupak prijave na javni poziv: 
a) Registracija prijavitelja vrši se putem poveznice
https://som-natjecaj.eu/authentication/register. Klikom na istu otvara se direktni preglednik u kojem prijavitelj otvara svoj račun kao novi korisnik, odabire vrstu registracije, potom popunjava podatke o korisniku i potvrđuje otvaranje računa. Registracija prijavitelja (u daljnjem tekstu: Korisnik)  i otvaranje korisničkog računa omogućit će istom pretraživanje natječaja, preuzimanje dokumentacije otvorenih natječaja te slanje prijave elektroničkim putem. Odabirom „Registracija“ i popunjavanjem traženih podataka te odabirom „Registriraj“, Korisnik ispunjava uvjete za prijavu na javni poziv.

b) Prijava korisnika na javni poziv vrši se putem poveznice 
https://som-natjecaj.eu/authentication/login. U slučaju bilo kakvih poteškoća prilikom registracije i prijave, za tehničku podršku obratiti se na e-poštu: podrska@som-system.com
Prijave dostavljene na drugi način ili putem drugog medija bit će odbačene. 
Uz e-prijavnicu potrebno je učitati potpisane i ovjerene obvezne obrasce izjava koji su dostupni za preuzimanje na službenoj mrežnoj stranici Primorsko-goranske županije (www.pgz.hr), kao i sve druge potrebne priloge. 
Svi prateći dokumenti koji se prilažu uz e-prijavnicu mogu biti neovjerene preslike i također se prilažu u elektroničkom obliku. 
Pitanja u vezi s predmetom ovog Javnog poziva mogu se postaviti Upravnom odjelu za turizam, poduzetništvo i ruralni razvoj putem telefona na broj: 051/351-261 ili 051/351-260, odnosno putem e-pošte na adresu: gospodarstvo@pgz.hr
Predajom prijave putem elektroničkog sustava SOM Natječaji smatra se da je prijava potvrđena i potpisana od strane ovlaštene osobe prijavitelja te da se prijavitelj slaže s uvjetima Javnog poziva i kriterijima za ocjenjivanje prijava. 
Datum i vrijeme podnošenja prijave evidentiraju se automatski u elektroničkom sustavu SOM Natječaji.  


V. NAČIN ODABIRA
U obzir za odabir, kao prihvatljive prijave, mogu doći prijave koje su izrađene sukladno uvjetima iz Javnog poziva i ovih Uputa. 
Odabir prihvatljivih prijava izvršit će se sukladno kriterijima vrednovanja i ukupnoj vrijednosti predviđenog sufinanciranja osiguranog Proračunom Primorsko-goranske županije za 2026. godinu.



VI. KRITERIJI ZA ODABIR PROJEKATA
Provjeravat će se ispunjavanje formalnih uvjeta Javnog poziva te se neće uzeti u daljnje razmatranje:
•	prijave zaprimljene izvan roka za dostavu prijava,
•	prijave zaprimljene s nepotpunom dokumentacijom,
•	prijave koje nisu izrađene u skladu s Javnim pozivom i ovom Uputom,
· prijavitelji koji imaju porezni dug po osnovi javnih davanja o kojima službenu evidenciju vodi Porezna uprava, 
•	prijave projekata koji su sufinancirani od strane drugih upravnih odjela Županije.

A) Prihvatljive aktivnosti/troškovi:
· organizacija turističkih manifestacija koje svojim ostvarenjem pridonose valorizaciji i promociji Primorsko-goranske županije kao kvalitetne i autentične turističke destinacije, a posebno manifestacija koje uključuju autohtonu gastronomsku i enološku baštinu, lokalne proizvođače hrane i pića, tradicionalne proizvode i namirnice te druge sadržaje koji doprinose promociji Kvarnera kao Europske regije gastronomije 2026.;
· nabava roba i usluga u funkciji organizacije prijavljenog projekta/turističke manifestacije.
Bespovratna sredstva (tekuće pomoći) neće se dodijeliti i ne mogu se koristiti za:
· kupnju nekretnina (objekata i zemljišta) i prijevoznih sredstava,
· troškove redovnog poslovanja organizatora događanja, 
· izradu studija, elaborata, projektne i druge dokumentacije,
· troškove marketinga koji su temeljeni na medija planu za udruženo oglašavanje s HTZ-om,
· sve druge troškove koji nisu vezani za realizaciju i ciljeve prijavljenog projekta/turističke manifestacije.
Porez na dodanu vrijednost je prihvatljiv trošak uz dostavljenu Izjavu o PDV-u uz uvjet da Prijavitelj nije porezni obveznik.
Prihvatljivi su troškovi projekata koji su realizirani ili će biti realizirani za razdoblje od 1.1.2026. do 31.12.2026. godine. 
Bespovratna sredstva dodjeljuju se prema bodovnoj listi. Po projektu se mogu dobiti najviše 75 bodova. 














B) Kriteriji vrednovanja projekata su: 

	OSNOVNI KRITERIJI

	KATEGORIJA
	KRITERIJ
	BODOVI (7-75)

	Status područja provedbe prema indeksu turističke razvijenosti (Indeks turističke razvijenosti po jedinicama lokalne samouprave - Institut za turizam 2025.)
	Projekt se provodi na području JLS-a koje su razvrstane u I. kategoriju  
	1

	
	Projekt se provodi na području JLS-a koje su razvrstane u II. kategoriju 
	3

	
	Projekt se provodi na području JLS-a koje su razvrstane u III. kategoriju
	5

	
	Projekt se provodi na području JLS-a koje su razvrstane u IV. kategoriju
	7

	
	
	

	Usklađenost projekta s ciljevima održivog razvoja turizma (očuvanje prostora kao najvažnijeg resursa županijskog turizma)
	Primjena ekoloških rješenja prilikom organizacije turističke manifestacije (organizirano čišćenje nakon manifestacije, selektivno prikupljanje i odlaganja otpada, korištenje kompostabilnih biorazgradivih materijala i druga rješenja opisana u obrascu e-prijave programske aktivnosti)   
	od 1 do 15 bodova

	
	
	

	Doprinos promociji Kvarnera kao Europske regije gastronomije 2026.
	Uključivanje autohtone gastronomske i enološke baštine, lokalnih proizvođača, tradicionalnih proizvoda i namirnica te sadržaja koji doprinose prepoznatljivosti Kvarnera kao kvalitetne i održive gastronomske destinacije
	od 1 do 30 bodova

	
	
	

	Pristupačnost za osobe s invaliditetom ili smanjenom pokretljivošću
	Specifične aktivnost koje doprinose promicanju pristupačnosti za osobe s invaliditetom ili smanjenom pokretljivošću
	od 1 do 8 bodova

	
	
	

	Usklađenost projekta sa strateškim dokumentima 
	Turistička manifestacija je usklađena s lokalnom, regionalnom (Plan razvoja turizma PGŽ do 2030. godine) i nacionalnom strategijom razvoja turizma
	od 1 do 5 bodova

	
	
	

	Iskustvo podnositelja prijave u provedbi projekata i dosadašnja suradnja sa Županijom	
	Stručna ocjena Povjerenstva
	od 1 do 5 bodova 

	
	
	

	Održivost manifestacije 
	Uspješna tradicija održavanja turističke manifestacije, osigurani prihodi (udio sufinanciranja i ostali izvori) i ljudski resursi za provedbu manifestacije
	od 1 do 5 bodova

	



Prijavu projekta potrebno je izraditi prema ovoj Uputi te istu podnijeti isključivo elektroničkim putem na odgovarajućim e-obrascu i korištenjem elektroničkog sustava SOM Natječaji. Uz Obrazac prijave prijavitelj je u obvezi dostaviti svu traženu dokumentaciju. 
Pregled i ocjenjivanje zaprimljenih prijava izvršit će Povjerenstvo za odabir projekata (u daljnjem tekstu: Povjerenstvo). Povjerenstvo utvrđuje prijedlog odluke o odabiru projekata i dostavlja ga Županu na razmatranje i usvajanje putem Upravnog odjela za turizam, poduzetništvo i ruralni razvoj.
Županija zadržava pravo poništiti Javni poziv.

VII. UDIO SUFINANCIRANJA PROVEDBE PROJEKTA: PGŽ-KORISNIK
Županija će sufinancirati provedbu odabranog projekata Korisniku najviše do 70% prihvatljivih troškova provedbe projekta, sukladno ostvarenim bodovima i raspoloživim proračunskim sredstvima. Korisnik ima obvezu osigurati sredstva u iznosu od najmanje 30% od ukupnog troška projekta.  

VIII. IZNOS NOVČANIH SREDSTAVA SUFINANCIRANJA PO KORISNIKU/PROJEKTU
  Najniži iznos:  5.000,00 eura po projektu.
  Najviši iznos: 40.000,00 eura po projektu.

IX. TRAJANJE I LOKACIJA PROVEDBE PROJEKTA
Provedba projekta mora biti završena najkasnije do 31. prosinca 2026. godine. 
Lokacija na kojoj se provodi projekt mora biti na području jedinice lokalne samouprave koja je prijavila projekt. 
X. VREMENSKI OKVIR POSTUPKA
Odluka o odabiru projekata s pripadajućim iznosom odobrenih novčanih sredstava bit će donesena u roku 30 dana od dana isteka roka za dostavu prijava na Javni poziv.

XI. OSTALO
S prijaviteljima čiji projekti budu odabrani sklopit će se ugovor o sufinanciranju projekta u roku 15 dana od dana stupanja na snagu Odluke o odabiru projekata.
Prijavitelji s kojima je sklopljen ugovor obvezni su dostaviti Izvješće o provedbi projekta na propisanom obrascu koji je sastavni dio Upute za prijavitelje. Izvješće je potrebno učitati (potpisano i ovjereno) putem elektroničkog sustava SOM Natječaji.

